Κλινική έρευνα για την απόδειξη της ανοσοποιητικόττας και της ανεκτικότητας ενός τετραδύναμου HPV (για του τύπους 6, 11, 16, 18) εμβολίου σε κορίτσια της περιεφηβικής ηλικίας και σε ενήλικες
Authors: Αναστασίου-Φωτάκη Παρασκευή 
Published: January 2014

Ο καρκίνος του τραχήλου της μήτρας σχετίζεται άμεσα με τη μόλυνση από HPV και, μάλιστα, με ορισμένους καρκινογόνους τύπους. Η δική μας μελέτη είχε τρεις κύριους στόχους: 1. Στόχος ασφάλειας: Να αποδειχθεί η καλή ανεκτικότητα σε νεαρές γυναίκες ενός τετραδύναμου HPV εμβολίου (αντί HPV 6, 11, 16, 18), χορηγούμενο σε τρεις δόσεις. 2. Στόχος ανοσοποιητικότητας: Να αποδειχθεί ότι το τετραδύναμο εμβόλιο, χορηγούμενο σε σχήμα τριών δόσεων, οδηγεί σε παρόμοιες αντί HPV 6, αντί HPV 11, αντί HPV 16 και αντί HPV 18 ανταποκρίσεις σε νεαρές γυναίκες ηλικίας 16 έως 23 ετών. 3. Στόχος ανοσογονικότητας: Να αναγνωρίσει την ελάχιστη φαρμακοτεχνική μορφή δόσης του τετραδύναμου εμβολίου μεταξύ της μερικής και της πλήρους δόσης, η οποία θα επιφέρει παρόμοιες ανταποκρίσεις. Η μελέτη αυτή έγινε στο Τμήμα Παιδικής – Εφηβικής Γυναικολογίας και Επανορθωτικής Χειρουργικής στο Αρεταίειο Νοσοκομείο. Συμμετείχαν 10 γυναίκες, ηλικίας 16 έως 23 ετών. Για κάθε γυναίκα συμπληρώθηκε ειδικός φάκελος, στον οποίο καταγραφόταν κάθε επίσκεψη (ιστορικό, γυναικολογική εξέταση). Κάθε γυναίκα παρακολουθούνταν για 7 μήνες. Όλες είχαν ελεύθερο γυναικολογικό και μαιευτικό ιστορικό. Επίσης, όλες είχαν φυσιολογική Δοκιμασία κατά Παπανικολάου. Το τετραδύναμο εμβόλιο χορηγήθηκε σε τρεις δόσεις, ενδομυϊκά, την ημέρα 1, το μήνα 2 και το μήνα 6. Πριν από κάθε εμβόλιο γινόταν δοκιμασία κυήσεως, η οποία επαναλήφθηκε και στο μήνα 7, δηλαδή 1 μήνα μετά τον τελευταίο εμβολιασμό. Καμία ασθενής δεν παρουσίασε αυξημένη θερμοκρασία κατά την πενθήμερη μέτρηση της στοματικής θερμοκρασίας (η θερμοκρασία που μετρήθηκε ήταν <37,8 C). Το τετραδύναμο εμβόλιο αποδείχθηκε ότι έχει πολύ καλή ανεκτικότητα, με τις γνωστές κοινές ανεπιθύμητες αντιδράσεις, συνήθως στο σημείο εμβολιασμού. Εμείς είχαμε τοπικές αντιδράσεις σε 8 γυναίκες και συστηματικές αντιδράσεις μόνο σε 3 (μία γυναίκα ανέφερε βήχα, μία πονοκέφαλο και μία γενική αδιαθεσία). Οι τοπικές ανεπιθύμητες αντιδράσεις ήταν ερυθρότητα στο σημείο της ένεσης σε 3 συμμετέχουσες, ελαφρύς πόνος στο σημείο της ένεσης σε 5 γυναίκες (οι 3 από αυτές είχαν αναφέρει την ερυθρότητα), μία ανέφερε οίδημα και 2 παραπονέθηκαν για κνησμό στο σημείο εμβολιασμού. Καμία δε διέκοψε τη συμμετοχή της στη μελέτη, ούτε το εμβολιασμό, λόγω ανεπιθύμητων αντιδράσεων. Το τετραδύναμο εμβόλιο αποδείχθηκε αποτελεσματικό έναντι των λοιμώξεων από τους τύπους HPV 6, 11, 16, 18 κατά την πενταετή παρακολούθηση. Το ποσοστό αντισωμάτων που δημιουργήθηκε ως αποτέλεσμα του εμβολιασμού ήταν πολύ υψηλό, ιδιαίτερα έναντι του τύπου HPV 16. Από τα αποτελέσματα της μελέτης μας φαίνεται ότι το τετραδύναμο εμβόλιο προκαλεί ισχυρή και διαρκή (5 χρόνια έως σήμερα) ανοσοποιητική απάντηση. Έτσι, ένα προληπτικό εμβόλιο έναντι των τύπων HPV 6, 11, 16, 18 θα μπορεί να προλάβει νοσήματα οφειλόμενα στο ιό και θα μπορούσε να προστεθεί μαζί με τον κλασικό προληπτικό έλεγχο για μείωση των προκαρκινικών βλαβών των κονδυλωμάτων και σε τελική ανάλυση του καρκίνου του τραχήλου της μήτρας. Με τον τρόπο αυτό θα συνεισφέρει και στα οικονομικά αποτελέσματα για κάθε άτομο προσωπικά και για το σύστημα υγείας συνολικά.